Centar za građansku hrabrost je na Međunarodni dan sjećanja na žrtve holokausta podsjetio na još jednu aferu koju Ministarstvo obrazovanja ignorira usprkos njihovim pritužbama i zamolbama.

Radi se o tekstu iz udžbenika za 8. razred osnovne škole "S Kristom u život".

"Iz iskustva najnovijih događanja znamo da se bez Boga i protiv Boga ne odgaja plemenite ljude, a vrlo često se odgaja takve koji su stvorili Oświęcim", navodi se u tom udžbeniku.

Oświęcim je poljski naziv za grad kojeg Nijemci zovu Auschwitz i u kojem je bio zloglasni logor.

&amp;lt;!--cke_bookmark_382S--&amp;gt;&amp;lt;!--cke_bookmark_382E--&amp;gt;

Priču je još 2014. godine pokrenulo pismo neimenovane majke, na koje je nakon medija i udruga, reagirala pravobraniteljica za djecu Ivana Milas Klarić.

Ona je tada kazala da sporne tekstove u kojima se u izrazito negativnom svjetlu predstavljaju osobe ateističkoga svjetonazora smatra neprihvatljivim, osobito u udžbenicima za osnovnu i srednju školu.

"Potaknuti ovom, ali i još nekim pritužbama roditelja, uputili smo preporuku Ministarstvu znanosti obrazovanja i sporta i Hrvatskoj biskupskoj konferenciji da, na temelju svojih zakonskih ovlasti, provedu nadzor nad sadržajima udžbenika i poduzmu potrebne mjere kako bi se otklonili oni sadržaji za koje utvrde da su protivni načelima demokratskog poretka, a odnose se na zaštitu ljudskih i manjinskih prava, temeljnih sloboda i prava čovjeka i građana te ravnopravnosti spolova', napisala je Klarić.

Klarić je istaknula da Zakon propisuje da udžbenici svojim sadržajem ne smiju biti protivni Ustavu i proklamiranim načelima demokracije.

"Podsjećamo da i Konvencija o pravima djeteta jamči prava svakom djetetu bez ikakve diskriminacije - prema djetetu, njegovim roditeljima ili zakonskim skrbnicima - glede njihove rase, boje kože, spola, jezika, vjere, političkog ili drugog uvjerenja, nacionalnog, etničkog ili socijalnog podrijetla, imovine, teškoća u razvoju, obiteljskog podrijetla ili neke druge okolnosti", napisala je.